የትግራይ ክልል ያዘጋጀው መድረክ ተሳታፊዎች ሕገ መንግሥታዊ ሥርዓቱን የማዳን ንቅናቄ መጀመራቸውን ይፋ አደረጉ
የትግራይ ክልል መንግሥት “ሕግ መንግሥቱንና ኅብረ ብሔራዊ ፌዴራላዊ ሥርዓቱን የማዳን አገር አቀፍ መድረክ” በሚል ርዕስ ባዘጋጀውና ከነሐሴ 20 ቀን 2011 ዓ.ም. ጀምሮ ለሁለት ቀናት በመቀሌ ከተማ የተካሄደው ጉባዔ ተሳታፊዎች፣ ሕገ መንግሥቱና የብሔሮችን መብት ያጎናፀፈው የፌዴራሊዝም ሥርዓት የመፍረስ አደጋ ላይ መሆኑን መረዳታቸውንና ሥርዓቱንም ለመታደግ አገር አቀፍ ንቅናቄ እንደሚጀምሩ ይፋ አደረጉ፡፡በክልሉ መንግሥት ጥሪ ተደርጎላቸው በተዘጋጀው መድረክ ላይ ለሁለት ቀናት የታደሙት የፖለቲካ ፓርቲዎች፣ የሲቪክ ተቋማት ተወካዮችና ምሁራን በጉባዔው ማጠናቀቂያ ላይ ባወጡት የአቋም መግለጫ፣ ሕገ መንግሥታዊ ሥርዓቱና ኅብረ ብሔራዊ የፌዴራሊዝም ሥርዓቱ በአሁኑ ወቅት የመፍረስ አደጋ እንደተጋረጠበት በጉባዔው ከቀረቡ ጥናቶችና ውይይቶች የጋራ መግባባት ላይ መድረሳቸውን አመልክተዋል፡፡ ኢሕአዴግ በአገሪቱ እየተፈጠረ ለመጣው ሕዝባዊ እንቢተኝነት ምላሽ ለመስጠት ጥልቅ ተሃድሶ በማድረግና ከዚህም ተነስቶ የአመራር ለውጥ ተግባራዊ መደረጉን በመግለጫቸው ያወሱት ተወያዮቹ፣ በዚህ መንገድ የመጣው አዲስ አመራርም በመጀመርያው ሰሞን ሕዝቡን ያነቃቃና ተስፋ የፈጠሩ ተግባራትን ማከናወኑን ገልጸዋል፡፡ ይሁን እንጂ አዲሱ አመራር እንዳጀማመሩ እንዳልቀጠለ አስታውቀዋል፡፡ በዚህም ምክንያት የለውጡ ፈላጊና ባለቤቱ የኢትዮጵያ ብሔሮች፣ ብሔረሰቦችና ሕዝቦች መሆናቸው ተዘንግቶ፣ የለውጡ ተጠቃሚዎች መሆን ሲገባቸው በአንፃሩ በማንነታቸውና በብሔራቸው መገደል፣ መፈናቀልና ጥቃት እየደረሰባቸው እንደሆነ ገልጸዋል። “በሌላ በኩል ይህንን የለውጥ ሒደት እንደ አጋጣሚ በመጠቀም አንዳንድ ግለሰቦችና ቡድኖች የኢትዮጵያ ሕዝብ አንድነትና ጥንካሬ የማይፈልጉ የውስጥና የውጭ ኃይሎችን አስተሳሰብ በመጋራት፣ ከመቼውም ጊዜ በላይ ኅብረ ብሔራዊ ፌዴራላዊ ሥርዓቱን ለማፍረስ እየተንቀሳቀሱ ናቸው፤” ሲል በመግለጫቸው አመልክተዋል፡፡ የብሔሮች፣ ብሔረሰቦችና ሕዝቦች ሕገ መንግሥታዊ መብቶቻቸው እየተናዱ መሆናቸውን፣ ዜጐች በሁሉም የአገሪቱ ቦታዎች የመዘዋወር፣ ሠርቶ የመኖርና ሀብት የማፍራት ሕገ መንግሥታዊ መብቶቻቸው አለመከበራቸውና የሕዝቦች ሰላምና ደኅንነት አደጋ ውስጥ መግባቱን በመግለጫቸው አስታውቀዋል፡፡መንግሥት የሕግ የበላይነት በማስከበር ዜጐችን ሊታደግ እንዳልቻለ፣ በዚህም ምክንያት ሕገ መንግሥቱና በዚህ ላይ የቆመው ኅብረ ብሔራዊ ፌዴራል ሥርዓት የህልውና አደጋ እንደተጋረጠበት አመልክተዋል፡፡ በመሆኑም ሕገ መንግሥቱንና ኅብረ ብሔራዊ ፌዴራላዊ ሥርዓቱን ማዳንና ኢትዮጵያ ከገጠማት የመበታተን አደጋ መታደግ እንደሆነ በማመን፣ ሥርዓቱን ማዳን እንቅስቃሴ ለመጀመር መግባባታቸውን ገልጸዋል፡፡ በዚህም መሠረት የተስማሙባቸውን ጉዳዮች ለመፈጸም የጋራ አስተባባሪና አመቻች ኮሚቴ መመሥረታቸውንና በዚህ ኮሚቴ አማካይነትም የተሰማሙባቸውን ጉዳዮች በአገር አቀፍ ደረጃ ወደ ተግባር ለመቀየር፣ ተመሳሳይ የንቅናቄ መድረኮችን በሁሉም የአገሪቱ ክፍሎች እንደሚያካሂዱ አመልክተዋል፡፡ የኢፌዴሪ ሕገ መንግሥት የሕዝቡን አንድነትና ልዩነት ተገንዝቦ በሕዝቦች ይሁንታ የፀደቀ የሁሉንም ብሔሮች፣ ብሔረሰቦች ሕዝቦች የቃል ኪዳን ሰነድ በመሆኑ፣ ሁሉም የኢትዮጵያ ብሔሮች፣ ብሔረሰቦችና ሕዝቦች የሚገዙበትና ሁለንተናዊ የጋራ ደኅንነታቸውንና አብሮነታቸውን አደጋ ሲያጋጥመው የብሔር፣ የቋንቋ፣ የሃይማኖት፣ የፆታ፣ የዕድሜ በአጠቃላይ ብዝኃነታቸው ሳይገድባቸው የፌዴራል ሥርዓቱ በሕገወጦች እንዳይናድ በሕጋዊና በሰላማዊ መንገድ ለመለታገል መስማማታቸውን ገልጸዋል፡፡ የዜጐች ሰላምና የሕግ የበላይነት እስኪረጋገጥ ድረስ በሁሉም ብሔራዊ ክልሎች፣ በአዲስ አበባና በድሬዳዋ ከተሞች ተመሳሳይ መድረክ እንዲፈጠር የፌዴራልና የክልል መንግሥታት የበኩላቸውን ድጋፍ እንዲያደርጉ፣ ሚዲያዎች፣ የሃይማኖትና መንግሥታዊ ያልሆኑ ተቋማት አገርን የማዳን ዓላማው ስኬታማ እንዲሆን የበኩላቸውን ድርሻ እንዲወጡ ጥሪ አቅርበዋል፡፡ ሕገ መንግሥታዊ ሥርዓቱን ማዳን ማለት በሕገ መንግሥቱ የተገለጹትን ድንጋጌዎች ማክበርና መተግበር ማለት እንደሆነ በማመልከትም፣ ሕገ መንግሥቱ በሚፈቅደው ሕጋዊ አግባብ መሠረት መጪው ምርጫ በጊዜው ተግባራዊ እንዲሆን ማሳሰብ እንደሚፈልጉም ገልጸዋል። ከተለያዩ አዳጊ ፍላጐቶች የተነሳ ሕገ መንግሥታዊ ማሻሻል አስፈላጊና ተገቢ መሆኑን እንደሚያምኑ፣ ይሁንና እነዚህ ዕርምጃዎችና ማሻሻያዎች ሕገ መንግሥታዊ መንገድን ብቻ ተከትለው መፈጸም እንደሚገባቸውና የኢትዮጵያን ብሔሮች፣ ብሔረሰቦችና ሕዝቦች ሉዓላዊ ሥልጣን የማይጋፋ ሊሆኑ እንደሚገባ አቋማቸው መሆኑን በመግለጫቸው ገልጸዋል፡፡